Ses sterf in ongeluk op N4  Ses mense is Sondag in ŉ motorongeluk op die N4 tussen Middelburg en Emalahleni in Mpumalanga dood. Volgens Russel Meiring, woordvoerder van ER24, het paramedici omstreeks 06:30 op die toneel aangekom en is ŉ motorwrak aan die kant van die pad onder die R35-brug gevind. “Drie liggame is buite die motor gevind en die ander drie in die motor.” Die vyf mans en ŉ vrou is almal op die toneel dood verklaar. Moeti Mmusi, woordvoerder van die provinsiale departement van gemeenskapsveiligheid, het gesê die bestuurder het beheer oor die voertuig verloor waarna dit die pad verlaat het. Daar word vermoed dat die bestuurder dalk moeg was, maar verdere ondersoek word gedoen om die presiese oorsaak van die ongeluk vas te stel. Vusi Shongwe, LUR vir gemeenskapsveiligheid, het ŉ beroep op motoriste gedoen om versigtiger te wees op die paaie. “Diegene wat lang afstande ry, word aangeraai om ŉ blaaskans te neem wanneer hulle moeg voel.” Shongwe het sy medelye met die oorledenes se families betuig.